Spoločná dopravná politika 1. Ustanovenia tejto hlavy sa vzťahujú na železničnú dopravu, cestnú dopravu a vnútrozemskú vodnú dopravu. 2. Európsky parlament a Rada môžu v súlade s riadnym legislatívnym postupom prijať vhodné ustanovenia upravujúce námornú a leteckú dopravu. Uznášajú sa po porade s Hospodárskym a sociálnym výborom a Výborom regiónov. (článok 100 Zmluvy o fungovaní Európskej únie) Výskum a technologický rozvoj Únia môže zakladať spoločné podniky alebo iné štruktúry potrebné pre účinné vykonanie programov Únie v oblasti výskumných a pilotných programov a programov technologického rozvoja. (článok 187 Zmluvy o fungovaní Európskej únie)

Ciele — Zabezpečiť modernizáciu európskeho systému riadenia letovej prevádzky koordináciou a sústredením všetkého relevantného úsilia v oblasti výskumu a vývoja v Únii. — Vykonať akčný plán RLP.

Úlohy — Riadiť výskum, vývoj a schvaľovacie činnosti projektu SESAR spojením finančných prostriedkov verejného a súkromného sektora poskytnutých jeho členmi a využitím vonkajších technických zdrojov, a najmä skúseností a odborných znalostí Eurocontrolu. Konkrétne: — organizovať a koordinovať činnosti fázy vývoja projektu SESAR v súlade s akčným plánom RLP, vyplývajúce z fázy definovania projektu riadeného Eurocontrolom, spojením a riadením financovania z verejného a súkromného sektora pod jednotnou štruktúrou, — zabezpečiť potrebné financovanie činností fázy vývoja projektu SESAR v súlade s akčným plánom RLP, — zabezpečiť zapojenie zainteresovaných strán sektoru riadenia letovej prevádzky v Európe, najmä: poskytovateľov letových navigačných služieb; užívateľov vzdušného priestoru; združení profesionálnych pracovníkov; letísk; a výrobného odvetvia; ako aj príslušných vedeckých inštitúcií alebo príslušnej vedeckej obce, — organizovať technické práce v oblasti výskumu a vývoja, schvaľovania a štúdií, ktoré sa majú uskutočniť pod jeho vedením, pričom sa vyhýba roztriešťovaniu takýchto činností, — zabezpečiť dohľad nad činnosťami týkajúcimi sa vývoja spoločných produktov riadne špecifikovaných v hlavnom akčnom pláne RLP, a prípadne vyhlasovať osobitné verejné súťaže.

1. Správna rada Zloženie: a) jeden zástupca každého člena spoločného podniku; b) jeden vojenský zástupca; c) jeden zástupca civilných užívateľov vzdušného priestoru; d) jeden zástupca poskytovateľov letových navigačných služieb vymenovaný ich zastupujúcou organizáciou na európskej úrovni; e) jeden zástupca výrobcov zariadení vymenovaný ich zastupujúcou organizáciou na európskej úrovni; f) jeden zástupca letísk; g) jeden zástupca organizácií zastupujúcich zamestnancov sektora riadenia letovej prevádzky vymenovaný ich zastupujúcou organizáciou na európskej úrovni; h) jeden zástupca príslušných vedeckých inštitúcií alebo príslušnej vedeckej obce vymenovaný ich zastupujúcou organizáciou na európskej úrovni. Správnej rade predsedá zástupca Únie. Hlavné úlohy: a) prijať akčný plán RLP schválený Radou, ako je uvedené v článku 1 ods. 2 nariadenia o SESAR, a schvaľovať každý návrh na jeho zmenu; b) usmerňovať a prijímať rozhodnutia potrebné na vykonávanie fázy vývoja projektu SESAR a vykonávať celkovú kontrolu jeho realizácie; c) schvaľovať pracovný program spoločného podniku a ročné pracovné programy, ako aj ročný rozpočet vrátane organizačného poriadku; d) povoľovať rokovania a rozhodovať o pristúpení nových členov a súvisiacich dohodách; e) dohliadať na vykonávanie dohôd medzi členmi a spoločným podnikom; f) vymenúvať a odvolávať výkonného riaditeľa a schvaľovať organizačnú schému a monitorovať výkonnosť výkonného riaditeľa; g) rozhodovať o sumách a postupoch uhrádzania členských finančných príspevkov a stanovovať nepeňažné príspevky; h) prijímať rozpočtové pravidlá spoločného podniku; i) schvaľovať ročnú účtovnú závierku a ročnú súvahu; j) schvaľovať výročnú správu o pokroku vo fáze vývoja projektu SESAR a jeho finančnej situácii; k) rozhodovať o návrhoch pre Komisiu o predĺžení doby trvania a o likvidácii spoločného podniku; l) stanoviť postupy na umožnenie prístupu k hmotným a nehmotným aktívam, ktoré sú majetkom spoločného podniku a prevod takýchto aktív; m) stanovovať pravidlá a postupy zadávania zákaziek potrebných na splnenie akčného plánu RLP vrátane osobitných postupov pre konflikt záujmov; n) rozhodovať o návrhoch pre Komisiu na zmenu a doplnenie stanov; o) uplatňovať ďalšie právomoci a vykonávať ďalšie funkcie vrátane zriaďovania pomocných orgánov potrebných na účely fázy vývoja projektu SESAR; p) prijímať opatrenia na vykonávanie článku 8 v súvislosti s dočasným preložením zamestnancov do spoločného podniku. 2. Výkonný riaditeľ Je menovaný správnou radou na návrh Komisie. 3. Vonkajšia kontrola Dvor audítorov. 4. Orgán udeľujúci absolutórium Európsky parlament na odporúčanie Rady.

Rozpočet 325,1 mil. EUR, príspevok Únie: 16,9 %. Stav zamestnancov k 31. decembru 2009 Počet pracovných miest v pláne pracovných miest: 39. Obsadené pracovné miesta: 18. Ostatné pracovné miesta (zmluvy s pomocnými zamestnancami, dočasne pridelenými národnými expertmi a miestnymi zamestnancami): 8. Zamestnanci spolu: 26. Zamestnanci pridelení členmi spoločného podniku v rámci ich nepeňažného príspevku: 4, z toho pridelení k nasledovným úlohám: — prevádzkové úlohy: 22, — administratívne a pomocné úlohy: 16, — zmiešané úlohy: 1.